
AUSTRIA

Trezoreria austriacă este biroul de gestionare a datoriei al Republicii Austria și acționează în numele Guvernului. Responsabilitățile sale curente privesc analiza datoriei guvernului austriac și gestionarea portofoliului de datorii guvernamentale federale. Trezoreria austriacă acționează și ca administrator central al lichidităților din Republica Austria. Obiectivul principal este asigurarea finanțării guvernului în orice moment și la cel mai mic cost posibil pe termen mediu și lung, evitând în același timp riscul excesiv
.


Activitățile Trezoreriei au la bază Legea federală de finanțare a Austriei (Bundesgesetz 763/1992 privind conducerea și coordonarea financiară și alte datorii federale
).

Structura organizațională acoperă toate activitățile financiare, în special în ceea ce privește interacțiunea cu piața financiară:


- direcția privind managementul lichidității;

- direcția privind bugetul federal;

- direcția privind piețele de capital;

- direcția privind relațiile cu investitorii și comunicarea cu presa;

- direcția privind economia financiară.

BELGIA


Administrația Generală a Trezoreriei este compusă din cinci departamente operaționale
:


- depozit și expediție;

- afaceri financiare internaționale și europene;

- operațiuni financiare;

- supravegherea instrumentelor și instituțiilor financiare;

- monetăria Coroanei.


Administrația Generală a Trezoreriei cuprinde, de asemenea, trei structuri centrale care oferă asistență departamentelor operaționale:


- departamentul de expertiză juridică;

- departamentul pentru coordonare și comunicare operațională;

- structura pentru suportul managementului.


Administrația Generală a Trezoreriei are misiunea de a conduce Trezoreria belgiană. Decretul regal din 2009 privind organizarea departamentelor operaționale din cadrul Serviciului Federal de Finanțe, definește domeniul său de competență după cum urmează:


- centralizarea veniturilor și plăților datorate;

- gestionarea activității Biroului de depozite și de expediere al Băncii Naționale privind valorile mobiliare, asigurările și activele, precum și activitatea desfășurată de Fondul de Garantare și Fondul de Rezolvare;


- gestionarea datoriei publice, inclusiv a previziunilor privind fluxul de numerar și a problemelor legate de reglementarea piețelor și serviciilor financiare;


- gestionarea și coordonarea relațiilor financiare la nivel bilateral, european și internațional, în domeniul politicilor economice, comerțului și dezvoltării;


- gestionarea activității desfășurate de Monetăria Regală și a Fondului monetar aferent acesteia.

BULGARIA

Trezoreria are în responsabilitate următoarele aspecte:


- organizarea, coordonarea și analiza execuției curente a bugetului de stat adoptat de către Adunarea Națională;


- gestionarea operațională a fluxurilor de numerar agregate în sistemul cont unic;


- metodologia privind procedurile contabile și de plată ale bugetelor entităților de stat;


- statisticile privind finanțele publice
.

Principalele structuri care funcționează în cadrul trezoreriei sunt:

• divizia de management a lichidităților
- organizează și coordonează execuția bugetului de stat și stabilește limitele privind plățile în contul unic al Trezoreriei și ale Sistemului de plăți electronice (Sebra);
- coordonează și pregătește prognozele și programele de venituri și plăți la/de la bugetul central și informațiile privind fluxurile zilnice, lunare și anuale de numerar în sistemul TSA;
- participă la gestionarea fluxurilor de lichidități publice;
- gestionează și analizează fluxurile de numerar agregate în sistemul TSA;



- pregătește rapoartele periodice și anuale privind bugetul central.


• divizia de prognoză pe termen scurt
- analizează execuția curentă aprobată prin bugetul de stat adoptat de către Adunarea Națională;
- coordonează și realizează previziuni bugetare pe termen scurt și analize privind executarea curentă a Programului fiscal consolidat;
- pregătește evaluări periodice și informații despre parametrii bugetului din cadrul programului fiscal consolidat pentru anul în curs;
- coordonează și realizează rapoarte și informații periodice și anuale privind executarea bugetului de stat și Programul fiscal consolidat.

• divizia pentru buget, contabilitate și proceduri de plată
- dezvoltă clasificările cuprinse în bugetul unificat;
- întocmește planul de conturi pentru entitățile bugetare, standardele de contabilitate și instrucțiunile de numerar și angajamentele aferente, pe bază de raportare de către entitățile bugetare;
- dezvoltă metodologia sistemului TSA, precum și principiile și regulile de funcționare operațională a TSA, a sistemului Sebra și a serviciilor bancare ale entităților bugetare;
- realizează analize și evaluări periodice ale reglementărilor în ceea ce privește legislația bugetară, bancară, fiscală și contabilă, legate de procedurile de plată și de raportare, precum și normele de funcționare pentru conturile bancare ale entităților bugetare, cash flow-urile de management, în scopul de a propune modificări în contextul optimizării acestora.


• divizia de statistică
- coordonează și întocmește rapoarte periodice privind executarea în numerar a Programului fiscal consolidat, pe baza rapoartelor de cheltuieli de la primul nivel;
- întocmește statistici privind indicatorii financiari ai finanțelor publice ale Republicii Bulgaria.


CEHIA

Trezoreria statului este un departament responsabil pentru îndeplinirea tuturor sarcinilor legate de contabilitatea financiară a Ministerului de Finanțe. Departamentul acționează ca un garant al analizelor economice în sectorul public și definește cerințele pentru sursele de informații necesare în vederea realizării analizelor economice. Elaborează rapoarte de analiză economică și oferă departamentelor ministeriale know-how-ul necesar gestionării și planificării operative și eficiente a finanțelor publice și pentru evaluarea economiei
. 


Trezoreria inițiază modificări și emite avize cu privire la proiectele de lege privind contabilitatea în sectorul public. De asemenea, ea este responsabilă pentru includerea modificărilor aduse legislației în domeniul contabilității, inclusiv inventarierea activelor și datoriilor, precum și în domeniul înregistrărilor de proprietate ale statului în cadrul liniilor directoare interne și procedurilor de funcționare ale ministerului. 


Colaborează cu alte departamente ministeriale în îndeplinirea sarcinilor lor, atunci când acestea intră în sfera de competență a Trezoreriei. Departamentul gestionează operațiunile legate de contabilitatea financiară a unității contabile ministeriale. Înregistrează evidențele speciale, adică contabilizarea activelor, pasivelor, cheltuielilor și veniturilor rezultate din proprietățile privatizate. De asemenea, colaborează cu departamentul Fondului Național în domeniul raportării și stabilirea procedurilor de contabilizare a tranzacțiilor care au loc în momentul utilizării fondurilor UE. 

În limitele competenței sale, Trezoreria respectă obligațiile referitoare la controlul financiar din cadrul ministerului și propune măsuri sistemice, concepte și linii directoare pentru controlul financiar al Ministerului. 

Trezoreria emite și redistribuie cambii resortisanților și păstrează certificatele de valori mobiliare de la Fondul de privatizare. Împreună cu alte departamente ale Ministerului și în numele Ministerului ca entitate fiscală, acesta întocmește și returnează dosarele pentru TVA și impozitul pe venituri ale persoanelor juridice, și stabilește, de asemenea, nivelul impozitului reținut la sursă. 

Estonia

Departamentul de Trezorerie al Ministerului de Finanțe gestionează fluxurile de numerar zilnice ale statului și activitatea fondurilor de stat și finanțările externe ale statului, dacă este necesar, efectuează decontări pentru instituțiile de stat și supraveghează acordarea de împrumuturi și garanții guvernamentale
.


Trezoreria statului este responsabilă pentru:


- fluxul de numerar și gestionarea rezervelor financiare;


- împrumuturi și gestionarea datoriilor;


- gestionarea garanțiilor;


- gestionarea riscului financiar;


- plăți și alte servicii bancare (de exemplu, carduri de credit, terminale POS);


- consultarea entităților de stat și a întreprinderilor cu privire la problemele acestora în ceea ce privește gestionarea riscului financiar.


FINLANDA

Ministerul de Finanțe este responsabil pentru politica strategică în ceea ce privește gestiunea financiară în numele statului. Măsurile practice de gestionare a datoriei sunt în responsabilitatea Trezoreriei Statului. 

Ministerul Finanțelor, ca parte a Guvernului, a autorizat Trezoreria de Stat să pună în aplicare împrumuturile guvernului central în conformitate cu acordurile aprobate în Parlament și să încheie contractele derivate necesare în legătură cu gestionarea riscurilor datoriei publice centrale în conformitate cu liniile directoare ale Ministerului de finanțe.


Ministerul de finanțe furnizează Trezoreriei Statului orientări privind gestionarea datoriilor și supraveghează implementarea lor. Orientările stabilesc principiile și obiectivele generale ale gestionării datoriilor, ale instrumentelor de datorie, ale limitelor de risc și alte restricții. Trezoreria de Stat raportează în mod regulat gestionarea datoriilor către Ministerul Finanțelor.


Împrumuturile guvernamentale, administrarea datoriilor, investițiile în activele bănești și gestionarea riscurilor fac parte din managementul datoriei guvernului. Împrumuturile guvernamentale sunt utilizate pentru finanțarea datoriei publice restante și a posibilelor deficite bugetare guvernamentale. În plus, Trezoreria de stat este responsabilă pentru împrumuturile din anumite fonduri
, întocmind statisticile periodice privind datoria publică. 

Unitatea guvernamentală centrală pentru managementul debitelor (trezoreria) este o structură care are ca principale responsabilități
: 


- gestionarea împrumuturilor guvernamentale;


- administrarea datoriilor;


- investițiile în activele bănești și gestionarea riscurilor care fac parte din managementul datoriei guvernului;


- întocmirea de statistici privind datoria publică. 


Are în structură patru direcții principale:


- finanțare și relațiile cu investitorii;


- gestiunea portofoliilor;


- afaceri juridice și asistență;


- riscuri și strategie.


FRANȚA

Agence France Trésor (AFT) gestionează cerințele de numerar ale statului, astfel încât acesta să își poată îndeplini angajamentele financiare în orice moment, indiferent de circumstanțe
.


Rolul de gestionare a numerarului presupune actualizarea previziunilor privind încasările și plățile entităților de stat și monitorizarea rezultatului fluxurilor în și din cont, cu scopul pentru a fi în măsură să îndeplinească orice cerințe legate de numerar.


AFT are sarcina de a gestiona datoria publică în interesul contribuabililor. În acest context, strategia sa este aceea de a avea o perspectivă pe termen lung, urmărind îndeaproape piața financiară. Aceasta promovează lichiditatea în întreaga gamă de emisiuni de titluri de creanță, menținând totodată transparența deplină și angajamentul de a combina inovația și securitatea.


AFT este o agenție autonomă, care raportează ministrului economiei și finanțelor și directorului general al Trezoreriei. AFT are acces la informațiile și resursele necesare pentru desfășurarea activităților sale, în special în ceea ce privește piețele financiare complexe, menținând relații strânse cu toți actorii financiari.


Pentru a-și îndeplini sarcinile legate de datoria de stat, gestionarea taxelor și de administrare a numerarului, AFT are următoarele structuri:


1. unitatea de numerar;


2. unitatea de datorii publice;


3. unitatea de back-office;


4. unitatea de cercetare operațională;


5. unitatea macroeconomică;


6. unitatea de comunicare și informare;


7. unitatea IT;


8. unitatea de control intern și de gestionare a riscurilor.


Atribuțiile Trezoreriei acoperă următoarele aspecte:


- întocmirea de previziuni privind utilizarea numerarului;


- relațiile cu Banca franceză în calitate de bancher al Trezoreriei;


- relațiile cu ordonatorii de credite și cu contabilii;


- operațiuni de gestionare a numerarului: împrumuturi și depozite, titluri de stat;


- licitații și relațiile cu dealerii primari;


- tranzacții active de gestionare a datoriei;


- înregistrarea și monitorizarea tranzacțiilor AFT până la decontare;


- trimiterea tuturor informațiilor către Departamentul de control al bugetului și de contabilitate ministerială (SCBCM), care efectuează operațiuni de plată și tranzacționare;


- analiza teoretică a tranzacțiilor și propunerea unui cadru de referință;


- evaluarea impactului climatului macroeconomic și financiar asupra politicilor fiscale și monetare, în ceea ce privește piețele cu venit fix;


- relațiile cu investitorii francezi și străini, precum și cu părțile interesate de piața franceză, pentru a adapta acțiunea AFT la climatul și contextul economic și financiar internațional;


- monitorizarea, colectarea și difuzarea informațiilor pe diferite suporturi de comunicare;


- supravegherea atribuțiilor de audit, supravegherea riscurilor și conformității juridice, elaborarea cadrului general de activitate, cartografierea riscurilor, gestionarea regulilor etice în AFT.


GERMANIA

Agenția de finanțe este furnizorul central de servicii pentru împrumutul și gestionarea datoriilor Germaniei
. Agenția îndeplinește funcții legate de finanțarea diferitelor operațiuni în baza prevederilor bugetare, pe termen scurt.


Responsabilitățile agenției cuprind:


- oferirea de servicii în legătură cu emiterea de titluri de stat germane;


- împrumuturile la ordin;


- utilizarea instrumentelor financiare derivate;


- executarea operațiunilor pe piața monetară pentru echilibrarea conturilor Deutsche Bundesbank. 


Din anul 2006, Agenția de finanțe este, de asemenea, responsabilă pentru gestionarea conturilor clienților privați și a registrului federal al datoriilor.


Agenția de finanțe întocmește analize de piață și dezvoltarea de modele de administrare a portofoliilor, de monitorizare a riscurilor, precum și în ceea ce privește managementul investitorilor, germani sau străini.


Agenția de Finanțe este supusă unui control public special care este definit de Legea federală privind managementul datoriei de stat. În acest scop, în Bundestag funcționează o comisie de control a finanțărilor.


Pe piețele financiare, Agenția de finanțe acționează exclusiv în numele Guvernului federal german, sarcina sa cea mai importantă fiind garantarea solvabilității guvernului federal.


GRECIA

Atribuțiile trezoreriei elene cuprind supravegherea finanțării programelor statului, îmbunătățirea costurilor finanțării și obținerea celei mai bune structuri posibile (privind compoziția și maturitatea) a datoriei publice în funcție de nevoile statului elen și condițiile economice internaționale
.


Pentru realizarea scopurilor menționate, trezoreria, luând în considerare programul anual de finanțare, care este aprobat de către Ministerul de Finanțe, ia măsuri pentru:


- gestionarea și executarea programelor de împrumuturi;


- gestionarea portofoliului de datorii;


- raportarea către Ministerul Finanțelor a evoluției datoriei publice și prezentarea de propuneri în legătură cu politica de gestionare a datoriei și structura acesteia;


- furnizarea de consultanță financiară în legătură cu împrumuturile acordate de organizații și agenții din sectorul public, monitorizarea acestor împrumuturi, coordonarea programelor de împrumut și evaluarea efectelor acestora asupra datoriei publice.


Structura trezoreriei cuprinde trei departamente importante:


- finanțare, numerar și gestionarea datoriei publice;


- gestionarea portofoliului de datorii și cercetarea pieții;


- datorii persoane fizice.


IRLANDA

NTMA este un organism de stat care are misiunea de a oferi Guvernului servicii de gestionare a activelor și pasivelor
. 


Sarcinile trezoreriei includ gestionarea împrumuturilor statului și a datoriei naționale. Aceasta supraveghează activitatea Agenției de revendicări a statului, a Fondului strategic pentru investiții din Irlanda, a Agenției naționale de finanțe pentru dezvoltare și a Autorității pentru economie și recuperare.


NTMA oferă, de asemenea, servicii de consultanță pentru Agenția națională de administrare a activelor și pentru Corporația bancară strategică a Irlandei.


ITALIA

Trezoreria este unul dintre cele patru departamente ale Ministerului Economiei și Finanțelor. Organizarea Departamentului este stabilită prin Decret al Președintelui Consiliului de Miniștri nr. 67/2013, prin Ordinul Adunării generale nr. 214/2014, precum și prin Decretele ministeriale pentru implementarea ordinului menționat mai sus, emise în anii 2014, 2015 și 2016
.


Structura organizațională a Trezoreriei este următoarea:


- Directorul general;


- Consiliul tehnico-științific al experților;


- Direcția I - Analiza economică și financiară;


- Direcția II - Datoria publică;


- Direcția III - Relații financiare internaționale;


- Direcția IV - Sistemul bancar și financiar-afaceri juridice;


- Direcția V - Prevenirea utilizării sistemului financiar în scopuri ilegale;


- Direcția VI - Tranzacții financiare - Analiza conformității cu legile și regulamentele UE;


- Direcția VII - Finanțe și privatizări;


- Direcția VIII - Acțiuni de optimizare a valorii proprietății publice.


LETONIA

Trezoreria este o instituție aflată în administrarea directă a Ministerului de Finanțe, obiectivul său operațional fiind implementarea eficientă a funcțiilor administrației publice în domeniul gestiunii finanțelor publice
.


Operațiunile Trezoreriei sunt gestionate de Trezorier, acesta fiind numit și eliberat de funcție de către ministrul de finanțe.


Trezoreria are următoarele funcții:


- organizează execuția și contabilitatea financiară a bugetului administrației publice centrale;


- efectuează plăți din veniturile bugetului central;


- gestionează datoria publică centrală;


- este autoritatea de plată și de certificare pentru instrumentele politicii UE, instrumentele financiare ale Spațiului Economic European și Fondului național, delegate de ordonatorul național de credite;


- îndeplinește alte funcții prevăzute de legi și reglementări.


Statutul juridic, funcțiile, sarcinile, competența, drepturile și procedura de asigurare a legalității sunt prevăzute de Regulamentul Cabinetului de Miniștri nr. 677 - Regulamentul Trezoreriei -, din anul 2004
.


Structura și organizarea muncii acestei entități sunt stabilite prin Regulamentul de procedură al Trezoreriei adoptat în anul 2011, în conformitate cu Legea privind structura administrației publice.


Trezoreria este compusă din 17 departamente și birouri.


MALTA

Departamentul de Trezorerie al Guvernului Maltei are responsabilitatea de a menține o metodologie contabilă eficientă și sisteme contabile relevante în ceea ce privește circulația numerarului și structura de capital.


Trezoreria are două funcții importante
:


- asigură contabilitatea guvernamentală: colectarea și prelucrarea tuturor tranzacțiilor financiare guvernamentale și întocmirea situațiilor fiscale adecvate într-un calendar convenit. Această funcție include și implementarea și aplicarea regulilor și procedurilor contabile, coordonarea formării contabile și colaborarea cu organizațiile relevante.


- asigură gestionarea datoriilor: determinarea mărimii și compoziției structurii de capital optim necesară Guvernului, cu accent pe gestionarea fluxului de numerar.


Marea Britanie

Trezoreria (HMT) este, practic, ministerul economic și financiar al guvernului, cu atribuții vizând menținerea controlului asupra cheltuielilor publice, stabilirea direcției politicii economice a Regatului Unit și depunerea de eforturi pentru a obține o creștere economică puternică și durabilă
.


HMT este un departament ministerial, care colaborează și este susținut de 13 agenții și organisme publice:


- Agenția executivă NS&I, departament non-ministerial, este o bancă de economii de stat care oferă obligațiuni Premium și o serie de alte produse economice și de investiții;


- Agenția de audit intern a Guvernului;


- Oficiul pentru gestionarea datoriei din Marea Britanie, organism executiv non-departamental;


- Oficiul pentru responsabilitatea bugetară, organism consultativ public non-departamental;


- Comitetul consultativ al Monetăriei Regale;


- The Crown Estate, structură comercială independentă; 


- Autoritatea de conduită financiară;


- Autoritatea pentru infrastructură și proiecte;


- Comisia națională pentru infrastructură;


- Sistemul de reglementare a plăților;


- Monetăria Regală;


- UK Financial Investments Limited;


- Structura privind investițiile guvernului britanic.


Trezoreria este responsabilă pentru:

- cheltuielile publice: inclusiv cheltuielile departamentale, salariile și pensiile din sectorul public, cheltuielile gestionate anual și politica de bunăstare, precum și de investițiile de capital;


- politica serviciilor financiare: inclusiv reglementarea serviciilor bancare și financiare, stabilitatea financiară și asigurarea competitivității;


- supravegherea strategică a sistemului fiscal din Regatul Unit: incluzând impozitele directe, indirecte, de proprietate, de impozite personale și cele pe profit;


- furnizarea de proiecte de infrastructură în sectorul public și facilitarea investițiilor din sectorul privat în infrastructura din Marea Britanie pentru asigurarea unei creșteri durabile a economiei.


OLANDA

Trezoreria Olandei (DSTA) este o structură care face parte din cadrul Ministerului de Finanțe, fiind responsabilă pentru:


- finanțarea și gestionarea datoriei naționale olandeze;


- politica care guvernează datoria națională a Olandei;


- funcționarea serviciilor bancare ale trezoreriei;


- transferurile în numerar realizate de către Guvernul național. 

DSTA combină funcțiile de trezorerie internă și externă ale Guvernului național
. DSTA reprezintă statul în încheierea tranzacțiilor pe piețele financiare. De asemenea, este responsabilă pentru ceea ce se numește ”Trezoreria bancară” (o formă de centralizare a fondurilor statului și ale organizațiilor de stat), precum și pentru sistemul de plăți al statului.

Schema organizațională a trezoreriei este următoarea:


- direcția control, contabilitate și raportare;


- direcția gestiune numerar, emitere și tranzacționare;


- direcția politici și managementul riscului;


- direcția operațiuni de trezorerie și datorii.


POLONIA

Competențele exclusive ale ministrului Trezoreriei cuprind
:


- desemnarea și demiterea organelor societăților și entităților în următoarele sectoare: instituțiile de telecomunicații, structuri bancare, financiare și de capital, din industria farmaceutică și de distribuție a medicamentelor, din industria gazelor naturale (extracție, distribuție, comerț) și industria petrolieră, din sfera de competență a Trezoreriei;


- semnarea acordurilor de vânzare a acțiunilor deținute de Trezorerie, a acordurilor privind achiziționarea de acțiuni din capitalul majorat al companiilor și privind alte acorduri legate de creșterea datoriilor societăților de stat, care vizează exclusiv Trezoreria;


- exercitarea drepturilor societăților, care sunt în sfera de competență a trezoreriei:



a) cedarea întreprinderii sau a unei părți a acesteia;



b) închirierea întreprinderii sau a unei părți a acesteia;
c) stabilirea dreptului de folosință/utilizare a întreprinderii sau a unei părți a acesteia - fuziune, transformare, împărțire;
d) gajarea unei întreprinderi sau stabilirea altor drepturi și obligații civile.


Ministrul Trezoreriei supraveghează îndeplinirea sarcinilor de securitate și apărare a statului, inclusiv în ceea ce privește:


1) organizarea și îndeplinirea sarcinilor prevăzute pentru apărarea țării,  îndeplinirea sarcinilor care vizează securitatea și capacitatea de apărare a statului, protejarea facilităților strategice în domeniu;


2) îndeplinirea sarcinilor care decurg din Legea privind unele contracte de compensare executate în legătură cu acordurile de aprovizionare pentru securitatea și capacitățile defensive ale statului;


3) sarcinile care decurg din competențele ministrului în legătură cu Agenția privind proprietățile militare.


Conform statutului adoptat în iulie 2016, ministrul Trezoreriei supraveghează activitatea financiară desfășurată de 386 de entități.


Ministerul Trezoreriei pune accentul pe îmbunătățirea eficacității operaționale a entităților supravegheate, pe eficiența gestionării acestor entități, pe creșterea valorii lor și pe pregătirea entităților particulare pentru procesul de schimbare a proprietății. În anumite cazuri, ministrul Trezoreriei acționează ca un organism care acordă ajutor de stat sau de alt tip antreprenorilor, acesta fiind un instrument important pentru susținerea proceselor de restructurare.


Ministerul Trezoreriei administrează proprietățile deținute de Trezorerie, precum și privatizările realizate.


De asemenea, ministrul trezoreriei supraveghează operațiunile desfășurate de către Oficiului Procurorului General al Trezoreriei, o entitate de stat responsabilă de protecția drepturilor și intereselor Trezoreriei în fața instanțelor judecătorești.


PORTUGALIA

Agenția pentru trezorerie și de gestionare a datoriei publice - IGCP,EPE - este entitatea publică care, în conformitate cu prevederile Decretului-lege nr. 200/2012, este responsabilă pentru gestionarea într-o manieră integrată a activităților specifice acestui domeniu: 


- finanțarea și managementul datoriei publice directe a statului și a datoriei entităților din sectorul public, a căror finanțare este garantată prin Bugetul de stat;


- coordonarea finanțărilor din fondurile statului și ale serviciilor cu autonomie administrativă și financiară
.


IGCP,EPE este o entitate juridică publică cu autonomie administrativă și financiară, fiind coordonată de către ministrul de resort. Aceasta acordă consultanța și asistența tehnică instituțiilor din sectorul public în ceea ce privește gestionarea activelor constituite din titluri de datorie publică.


Consiliul de administrație al Agenției este alcătuit dintr-un președinte și doi membri. Membrii consiliului de administrație sunt numiți, în condițiile stabilite de Statutul funcționarului public, pe o perioadă de trei ani, fiind responsabili pentru exercitarea tuturor atribuțiilor IGCP,EPE, în condițiile legii.


Consiliul consultativ al Trezoreriei este alcătuit din:


- președintele consiliului de administrație, care prezidează, fără drept de vot;


- foștii președinții ai IGCP,EPE, care au încheiat cel puțin un mandat;


- un membru al consiliului directorilor băncilor din Portugalia, care este numit de aceștia;


- patru persoane cu competențe recunoscute în materie economică și financiară, care sunt desemnate prin ordin al ministrului de finanțe. 


Auditorul statutar al Trezoreriei este numit de ministrul finanțelor, fiind responsabil de îndeplinirea îndatoririlor care îi sunt încredințate prin Codul societăților comerciale, pentru controlul gestiunii financiare a IGCP,EPE și pentru  evaluarea și emiterea unui aviz privind bugetul anual al acestei structuri.


În general, activitatea IGCP,EPE este supusă supravegherii și verificării Curții de Conturi.


SPANIA

Secretariatul general pentru Trezorerie și politici financiare este un organism afiliat Ministerului economiei, industriei și competitivității
.


Organizarea sa este următoarea:


1. Din cadrul Direcției generale a Trezoreriei fac parte următoarele structuri:


- direcția generală a Trezoreriei;


- direcția generală pentru finanțarea și gestionarea datoriei publice;


- direcția generală pentru coordonarea emitenților publici;


- direcția generală pentru tehnologie și managementul informației;


- direcția generală pentru economie și finanțare internațională.


2. cabinetul tehnic


3. direcția pentru legislație și politică financiară


4. direcția pentru afaceri economice și financiare ale Uniunii Europene


5. direcția pentru analiza strategică a sistemului financiar internațional


6. direcția pentru inspecție și controlul mișcărilor de capital.


SUEDIA

Consiliul de administrație al Trezoreriei este numit de Guvern și are opt membri, doi reprezentanți ai personalului și un comitet de audit
. 


Principalele compartimente ale trezoreriei sunt următoarele: 


- audit intern;


- afaceri juridice;


- consiliul consultativ științific;


- structura pentru stabilitate financiară și protecția consumatorilor;


- direcția garanții și împrumuturi; 


- direcția privind managementul numerarului; 


- gestionarea datoriilor; 


- analiză economică; 


- structura logistică;


- structura IT.


Principalele responsabilități privesc gestionarea datoriei publice centrale, gestionarea garanțiilor guvernamentale și a împrumuturilor. De asemenea, Trezoreria este responsabilă pentru asigurarea depozitelor și pentru gestionarea numerarului pentru toate agențiile guvernamentale.


Guvernul suedez și Riksdag-ul stabilesc mandatul și obiectivele acestei structuri prin legi, ordonanțe și norme metodologice.


UNGARIA

Trezoreria statului maghiar este o agenție centrală, cu structură și management financiar separate, cu competențe executive la nivel național, o entitate juridică independentă care se află sub coordonarea ministrului economiei naționale, atât în ceea ce privește funcționalitatea, cât și în ceea ce privește aspectele de reglementare a activității
. 


Trezoreria își îndeplinește sarcinile specifice prin intermediul sediilor centrale și a direcțiilor județene.


Misiunea trezoreriei este legată de plata fondurilor publice și controlul acestor plăți. Astfel, Trezoreria este un participant la cheltuielile fondurilor publice, și, în același timp, un supraveghetor al procesului. 


Circulația monetară este asigurată prin Contul unic de Trezorerie, care este păstrat de Banca Națională a Ungariei, iar Trezoreria dispune de un drept exclusiv de utilizare a acestuia.


În cadrul trezoreriei, plățile între organizații sunt efectuate prin transferuri între conturile bugetare relevante. Aceste transferuri nu influențează soldul Contului unic al Trezoreriei, dar au exact același efect ca și transferurile de bani reali.


Trezoreria trebuie să țină evidența datelor și trebuie să furnizeze informații privind creditele bugetare (cotele/țintele), cheltuielile publice reale, într-un mod care să permită controlul asupra activității financiare (încasări și cheltuieli) a organizațiilor care aparțin domeniului trezorerie. În plus, aceste înregistrări trebuie să fie compatibile cu standardele naționale și internaționale de contabilitate.


Trezoreria dispune de un sistem dublu de evaluare a acoperirii financiare (lichiditate și creditare) pentru a preveni depășirea cheltuielilor fixate în programele bugetare.


Domeniile principale de activitate desfășurate de trezorerie includ:


- execuția și controlul bugetului central;


- serviciile financiare;


- gestionarea fondurilor alocate prin aplicații, gestionarea datoriilor;


- supravegherea instituțiilor bugetare;


- gestionarea calculului salariilor;


- controlul financiar independent al autorităților locale.

